               ЕВРОПЕЙСКА КОМИСИЯ
            Брюксел, 22.12.2021
            COM(2021) 570 final
            2021/0430(CNS)

            Предложение за
            РЕШЕНИЕ НА СЪВЕТА
            за изменение на Решение (ЕС, Евратом) 2020/2053 относно системата на собствените ресурси на Европейския съюз

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Пандемията от COVID-19 предизвика най-дълбоката икономическа рецесия от много десетилетия в ЕС
                  1
               , за чието преодоляване бяха предприети бързи и решителни действия в рамките на политиката както на национално равнище, така и на равнище ЕС. Всички държави членки приеха извънредни дискреционни мерки в допълнение към своите „автоматични стабилизатори“, за да подкрепят икономическата дейност и да намалят социалните въздействия.

               ЕС също предприе безпрецедентни действия за справяне с кризата. С общо 1,8 трилиона евро по цени от 2018 г., многогодишната финансова рамка на ЕС, съчетана с Инструмента на Европейския съюз за възстановяване (Next Generation EU), е най-големият пакет от стимули, финансиран някога от бюджета на ЕС. Next Generation EU бе официално одобрен от Съвета на 14 декември 2020 г.
                  2
                с подкрепата на Европейския парламент и ще предостави 750 милиарда евро (по цени от 2018 г.), набрани на капиталовите пазари, за финансиране на специфични действия за възстановяване и устойчивост за ограничен период от време, за да се стимулират икономическият растеж и инвестирането в устойчивостта и по-екологичното и цифрово бъдеще.

               Необходими са достатъчни приходи, за да може да се покрие погасяването на разходите за финансиране, свързани със заемите по линия на Nex tGeneration EU, за период от три десетилетия. Погасяването на главницата може да започне преди края на многогодишната финансова рамка за 2021—2027 г., ако сумите, които не са използвани за лихвени плащания, са по-ниски от планираните и ако бъдат въведени нови собствени ресурси
                  3
               , и трябва да приключи до края на 2058 г.
                  4

               В рамките на Междуинституционалното споразумение от 16 декември 2020 г.
                  5
                Европейският парламент, Съветът и Комисията заявиха, че разходите от бюджета на Съюза, свързани с погасяването на сумите по Инструмента на Европейския съюз за възстановяване, не трябва да водят до неоправдано намаляване на разходите по програмите или инвестиционните инструменти по многогодишната финансова рамка. Съгласно Междуинституционалното споразумение е желателно също така да се смекчат увеличенията на собствения ресурс на база БНД за държавите членки. Затова трите институции се договориха да работят за въвеждането на достатъчно нови собствени ресурси с оглед покриване на сума, съответстваща на очакваните разходи, свързани с погасяването.
                  6
                Комисията се ангажира да предложи нови собствени ресурси през 2021 г. с оглед въвеждането им най-късно до 1 януари 2023 г
                  7
               .

               2.СЪДЪРЖАНИЕ НА ПРЕДЛОЖЕНИЕТО ЗА ИЗМЕНЕНИЕ

               Комисията предлага да се въведат нови собствени ресурси, за да се предоставят на ЕС необходимите ресурси, по-специално с оглед на новите бюджетни разходи за изплащане на разходите за финансиране по заемите по линия на Next Generation EU и за Социалния фонд за климата.
                  8

               В измененото предложение се посочва, че 25 % от повечето приходи, генерирани от тръжната продажба на квоти при търговията с емисии, ще се начисляват в бюджета на ЕС. Това включва приходите от настоящата система за търговия с емисии за стационарните инсталации и въздухоплаването, за които ще се продават на търг допълнителни квоти, както и разширяването ѝ към морския транспорт и въвеждането на отделна търговия с емисии за автомобилния транспорт и сградите в съответствие с предложението за изменение на Директива 2003/87/ЕО
                  9
               .

               Изключени са квотите, продавани на търг от Европейската инвестиционна банка за Фонда за иновации, и първоначалните ресурси на Модернизационния фонд. За да остане неутрален, обхватът на собствените ресурси включва също квоти, които по принцип са предназначени за продажба на търг от държавите членки и които по тяхна преценка се прехвърлят безвъзмездно за енергийния сектор, използват се за постигане на съответствие от секторите за разпределяне на усилията или се продават на търг от Европейската инвестиционна банка за Модернизационния фонд.

               За да се преодолеят възможните социални въздействия във връзка с въвеждането на търговия с емисии за секторите на автомобилния транспорт и сградите, Комисията предложи да се създаде Социален фонд за климата. Фондът ще бъде от полза за уязвимите домакинства, микропредприятия и ползватели на транспорт. За срока си на съществуване Фондът ще се финансира със собствените ресурси на бюджета на Съюза, включително от 2026 г. с приходите от търговията с емисии за автомобилния транспорт и сградите. Общият финансов пакет на Фонда за периода 2025—2032 г. ще възлиза на 72,2 милиарда евро по текущи цени, който размер по принцип съответства на около 25 % от очакваните приходи от новата схема за търговия с емисии за сградите и автомобилния транспорт за 2026—2032 г.

               Предлага се временен механизъм за солидарна корекция с цел да се намалят регресивните въздействия върху разпределението, които може да има собственият ресурс, основан на търговията с емисии, като се въвеждат максимална вноска за държавите членки с по-ниски доходи и с по-високо ниво на въглеродни емисии и минимална вноска за държавите членки с обикновено по-високи доходи и по-ниско ниво на въглеродни емисии. По този начин ще се избегне непропорционалността на вноската на някои държави членки в бюджета на ЕС в сравнение с размера на тяхната икономика през периода на преход към по-устойчиви икономики и общества и ще се гарантират справедливи вноски от всички.

               В предложението се определя, че дял от приходите от продажбата на сертификати по механизма за корекция на въглеродните емисии на границите ще бъде прехвърлен в бюджета на ЕС като собствени ресурси под формата на национална вноска.

               И накрая, в предложението се предвижда държавите членки да предоставят национална вноска в бюджета на ЕС въз основа на дела от остатъчните печалби на най-големите и най-печелившите многонационални предприятия, преразпределен за държавите членки, ако те са юрисдикциите на крайния пазар, в които се използват или консумират стоките или услугите, съгласно споразумението за реформа на международната данъчна рамка, постигнато от Приобщаващата рамка на ОИСР/Г-20 за борба със свиването на данъчната основа и прехвърлянето на печалби
                  10
               . Докато работата по изготвяне на многостранна конвенция все още продължава на международно ниво, Комисията обяви, че ще внесе предложение за директива на Съвета през 2022 г., с която да се осигури последователно прилагане на Многостранната конвенция за частично преразпределяне на правата на данъчно облагане.

               3.ПРАВНА РАМКА

               3.1.Решение за собствените ресурси

               По силата на член 311, трета алинея от Договора за функционирането на Европейския съюз Съветът, след консултация с Европейския парламент, може да приеме решение „да се установят нови категории собствени ресурси или да се отмени вече съществуваща категория“. Тази разпоредба изрично позволява да се измени Решението за собствените ресурси с цел добавяне на нови собствени ресурси, както е договорено в Междуинституционалното споразумение.

               В съответствие със специалната законодателна процедура, предвидена в член 311, трета алинея от Договора за функционирането на Европейския съюз, Съветът приема преразгледаното решение с единодушие след консултация с Европейския парламент. Решението ще влезе в сила, след като бъде одобрено от държавите членки в съответствие с техните конституционни изисквания.

               3.2.Законодателство за изпълнение

               Успоредно с това Съветът трябва да измени мерките за изпълнение, свързани със системата на собствените ресурси, за да гарантира, че те продължават да са подходящи. Освен това за всички нови собствени ресурси са необходими нови разпоредби за предоставянето им. Комисията ще внесе необходимите предложения през първата половина на 2022 г.

               2021/0430 (CNS)

               Предложение за

               РЕШЕНИЕ НА СЪВЕТА

               за изменение на Решение (ЕС, Евратом) 2020/2053 относно системата на собствените ресурси на Европейския съюз

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 311, трета алинея от него,

               като взе предвид Договора за създаване на Европейската общност за атомна енергия, и по-специално член 106а от него,

               като взе предвид предложението на Европейската комисия,

               след предаване на проекта на законодателния акт на националните парламенти,

               като взе предвид становището на Европейския парламент,

               в съответствие със специална законодателна процедура,

               като има предвид, че:

               (1)Next Generation EU, създаден с Регламент (ЕС) 2020/2094 на Съвета
                  11
               , ще предостави 750 милиарда евро по цени от 2018 г., набрани на финансовите пазари като временен инструмент за възстановяване, за да се гарантира устойчиво и стабилно възстановяване в целия Съюз и да се улесни оказването на икономическа подкрепа в извънредната ситуация, причинена от пандемията от COVID-19, както и за да насърчат екологичният и цифровият преход.

               (2)Погасяването на главницата по сумите, използвани за разходи по линия на Инструмента на Европейския съюз за възстановяване, както и на съответните лихви, ще бъде финансирано от общия бюджет на Съюза, включително чрез достатъчни постъпления от новите собствени ресурси, въведени след 2021 г. В рамките на Междуинституционалното споразумение от 16 декември 2020 г.
                  12
                Европейският парламент, Съветът и Комисията подчертаха значението на контекста на Инструмента на Европейския съюз за възстановяване и потвърдиха, че „разходите от бюджета на Съюза, свързани с изплащането на средствата от Инструмента на Европейския съюз за възстановяване, не следва да водят до неоправдано намаляване на разходите за програмите или инвестиционните инструменти по МФР“. В Междуинституционалното споразумение е посочено също така, че „е желателно да се смекчи увеличението на собствения ресурс на база БНД за държавите членки“.

               (3)Системата на ЕС за търговия с емисии, създадена с Директива 2003/87/ЕО на Европейския парламент и на Съвета
                  13
               , е централна част от политиката на Съюза в областта на климата. Като се имат предвид тесните връзки на търговията с емисии с целите на политиката на Съюза в областта на климата, е уместно дял от съответните приходи да се разпредели за бюджета на Съюза.

               (4)Собствените ресурси от търговията с емисии включват дял от приходите, генерирани от тръжната продажба на квоти във всички сектори, попадащи в обхвата на Директива 2003/87/ЕО. Съгласно Директива 2003/87/ЕО и Регламент (ЕС) 2018/842 на Европейския парламент и на Съвета
                  14
                държавите членки могат да решат да не продават на търг част от общото количество квоти, посочено в Директива 2003/87/ЕО, или да го прехвърлят и продадат на търг за Модернизационния фонд, създаден с тази директива. Тези квоти следва също да се използват за изчисляване на размера на собствените ресурси, основавани на търговията с емисии. Целесъобразно е да се изключат квотите за първоначалните ресурси на Модернизационния фонд, както и квотите за Фонда за иновации.

               (5)За да се избегне прекомерно регресивно въздействие върху вноските от търговията с емисии, следва да се определи максимална вноска за отговарящите на условията държави членки. За периода от 2023 г. до 2027 г. държавите членки отговарят на условията, ако брутният национален доход на глава от населението, измерен в стандарт за покупателна способност и изчислен въз основа на данните на Съюза за 2020 г., е под 90 % от средния за ЕС. За периода от 2028 г. до 2030 г. следва да се използва брутният национален доход на глава от населението през 2025 г. Максималната вноска следва да се определи чрез сравняване на дяловете на държавите членки в общия размер на собствените ресурси, основани на търговията с емисии, с дяловете на тези държави членки в брутния национален доход на Съюза. Следва да се определи минимална вноска за всички държави членки, ако техният дял в общия размер на собствените ресурси, основани на системата за търговия с емисии, е под 75 % от техния дял в брутния национален доход на Съюза.

               (6)С Регламент (ЕС) [XXX] на Европейския парламент и на Съвета
                  15
                се установява механизъм за корекция на въглеродните емисии на границите, за да се допълни системата на ЕС за търговия с емисии и да се гарантира ефективността на политиката на Съюза в областта на климата. Като се имат предвид тесните връзки на механизма за корекция на въглеродните емисии на границите с политиката на Съюза в областта на климата, част от приходите от продажбата на сертификати следва да се прехвърли в бюджета на Съюза като собствен ресурс.

               (7)През октомври 2021 г. участниците в Приобщаващата рамка за борба със свиването на данъчната основа и прехвърлянето на печалби, създадена от Организацията за икономическо сътрудничество и развитие и Г-20, постигнаха споразумение за юрисдикциите на участващите пазари да се разпределят 25 % от остатъчните печалби на големите многонационални предприятия, чиято рентабилност е над прага от 10 % („споразумението на ПР на ОИСР/Г-20 — стълб 1“). Собственият ресурс следва да се състои в прилагането на единна изискуема ставка към дела от остатъчните печалби на многонационалните предприятия, преразпределен за държавите членки [съгласно Директивата за прилагане на глобалното споразумение относно преразпределянето на правата на данъчно облагане.]

               (8)Разпоредбите относно вноската от тръжната продажба на квоти съгласно настоящата система за търговия с емисии следва да се прилагат от 1 януари 2023 г. След като Директива 2003/87/ЕО бъде изменена, разпоредбите относно вноската от тръжната продажба на квоти съгласно преразгледаната система за търговия с емисии следва да се прилагат от първия ден, следващ последния ден от срока за транспониране на това изменение. Разпоредбите относно вноската от механизма за корекция на въглеродните емисии на границите следва да се прилагат от датата на прилагане на Регламента. [Разпоредбите относно споразумението на ПР на ОИСР/Г-20 — стълб 1 влизат в сила, след като започне да се прилага Директивата за прилагане на глобалното споразумение относно преразпределянето на правата на данъчно облагане и след като влезе в сила многостранната конвенция,]

               ПРИЕ НАСТОЯЩОТО РЕШЕНИЕ:

               Член 1

               Изменения на Решение (ЕС, Евратом) 2020/2053

               Решение (ЕС, Евратом) 2020/2053 се изменя, както следва:

               (1)Член 2 се изменя, както следва:

               а)в параграф 1 се добавя следната буква д):

               „д) прилагането на единна ставка от 25 % към:

               (1)приходите, генерирани от тръжна продажба на квоти от държавите членки съгласно членове 3г, 10 и 30г от Директива 2003/87/ЕО на Европейския парламент и на Съвета
                  16
               1;

               (2)сумата, изчислена чрез умножаване на годишния размер на квотите, по отношение на които съответната държава членка прилага някоя от следните възможности:

               а)възможността за безплатно разпределяне на квоти през преходен период, посочена в член 10в от Директива 2003/87/ЕО;

               б)възможността за ограничена отмяна, посочена в член 6, параграф 1 от Регламент (ЕС) 2018/842 на Европейския парламент и на Съвета
                  17
               2;

               в)използването на квотите, посочени в член 10г, параграф 4 от Директива 2003/87/ЕО, за тръжна продажба за Модернизационния фонд, посочен в член 10г, параграф 3 от тази директива;

               по среднопретеглената цена на квотите, продадени на търг на общата тръжна платформа през годината, през която тези квоти биха били продадени на търг.“;

               б)в параграф 1 се добавя следната буква е):

               „е) прилагането на единна изискуема ставка, равна на 75 % от приходите от продажбата на сертификати по механизма за корекция на въглеродните емисии на границите, установен с Регламент (ЕС) [XXX] на Европейския парламент и на Съвета
                  183.“;

               в)в параграф 1 се добавя следната буква ж):

               „ж) прилагането на единна изискуема ставка от 15 % към дела от остатъчните печалби на многонационалните предприятия, преразпределен за държавите членки [съгласно Директивата за прилагане на глобалното споразумение относно преразпределянето на правата на данъчно облагане
                  194].“;

               г)вмъква се следният параграф 2а:

               „2а.
                     Чрез дерогация от параграф 1, буква д) до финансовата 2030 година се прилага следното:

               а)когато делът на държава членка в общия размер на приходите, произтичащи от прилагането на параграф 1, буква д), е под 75 % от нейния дял в брутния национален доход на Съюза, тази държава членка предоставя сума, равна на 75 % от този дял в брутния национален доход, умножена по общия размер на приходите, произтичащи от прилагането на параграф 1, буква д);

               б)делът на държава членка в общия размер на приходите, произтичащи от прилагането на параграф 1, буква д), не може да надвишава 150 % от дела на тази държава членка в брутния национален доход на Съюза за държавите членки с брутен национален доход на глава от населението под 90 % от средния за Съюза, измерен в стандарт за покупателна способност и изчислен въз основа на данните за 2020 г., за периода от 2023 г. до 2027 г., и въз основа на данните за 2025 г., за периода от 2028 г. до 2030 г.

               Брутният национален доход, посочен в букви а) и б), означава брутния национален доход по пазарни цени, посочен в член 1, параграф 1 от Регламент (ЕС) 2019/516 на Европейския парламент и на Съвета
                  205.“

               Член 2

               Влизане в сила и прилагане

               Генералният секретар на Съвета уведомява държавите членки за настоящото решение.

               Държавите членки незабавно уведомяват генералния секретар на Съвета за приключването на процедурите за одобряване на настоящото решение съгласно конституционните им изисквания.

               Настоящото решение влиза в сила на първия ден от първия месец след получаване на последното от уведомленията, посочени във втората алинея.

               Член 1, параграф 1, буква а) се прилага от 1 януари 2023 г. за приходите съгласно членове 3г и 10 от Директива 2003/87/ЕО и от деня, следващ последния ден от срока за транспониране на Директива (ЕС) [XXX] на Европейския парламент и на Съвета
                  216 за изменение на Директива 2003/87/ЕО, за приходите съгласно член 30г от Директива 2003/87/ЕО.

               Член 1, параграф 1, буква б) се прилага от датата на прилагане на Регламент (ЕС) [XXX] за установяване на механизъм за корекция на въглеродните емисии на границите.

               Член 1, параграф 1, буква в) се прилага:

               от първия ден от датата на прилагане на [Директивата за прилагане на глобалното споразумение относно преразпределянето на правата на данъчно облагане] или

               от деня на влизане в сила и действие на многостранната конвенция, ако тази дата е по-късна.

               Член 3

               Адресати

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        По данни на Евростат през 2020 г. брутният вътрешен продукт на ЕС е намалял с около 5,9 %.

                     (2)

                        Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата с COVID-19 (ОВ L 433I, 22.12.2020 г., стр. 23).

                     (3)

                        В точка 150 от заключенията на Европейския съвет от юли 2020 г. се посочва също, че „постъпленията от новите собствени ресурси, въведени след 2021 г., ще бъдат използвани за предсрочно погасяване на заемите по линия на Next Generation EU“.

                     (4)

                        Съгласно член 5, параграф 2 от Решение на Съвета (ЕС, Евратом) 2020/2053 от 14 декември 2020 г. относно системата на собствените ресурси на Европейския съюз („Решението за собствените ресурси“) погасяването на сумите, свързани с безвъзмездната финансова подкрепа, не може да надвишава 29,25 милиарда евро годишно (по цени от 2018 г.).

                     (5)

                        Междуинституционално споразумение между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси (ОВ L 433I, 22.12.2020 г., стр. 28—46).

                     (6)

                        Приложение II, буква Е).

                     (7)

                        Годишна работна програма на Комисията за 2021 г. (COM(2020) 690 final).

                     (8)

                        Предложение за Регламент на Европейския парламент и на Съвета за създаване на Социален фонд за климата (COM(2021) 568 final).

                     (9)

                        Предложение за Директива на Европейския парламент и на Съвета за изменение на Директива 2003/87/ЕО за установяване на система за търговия с квоти за емисии на парникови газове в рамките на Съюза, Решение (ЕС) 2015/1814 относно създаването и функционирането на резерв за стабилност на пазара за схемата на Съюза за търговия с емисии на парникови газове и Регламент (ЕС) 2015/757 (COM(2021) 551 final).

                     (10)

                        Statement on a Two-Pillar Solution to Address the Tax Challenges Arising from the Digitalisation of the Economy, проект на ОИСР/Г-20 относно свиването на данъчната основа и прехвърлянето на печалби, 8 октомври 2021 г.

                     (11)

                        Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата с COVID-19 (ОВ L 433I, 22.12.2020 г., стр. 23).

                     (12)

                        Междуинституционално споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси (ОВ L 433I, 22.12.2020 г., стр. 28).

                     (13)

                        Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32).

                     (14)

                        Регламент (ЕС) 2018/842 на Европейския парламент и на Съвета от 30 май 2018 г. за задължителните годишни намаления на емисиите на парникови газове за държавите членки през периода 2021—2030 г., допринасящи за действията в областта на климата в изпълнение на задълженията, поети по Парижкото споразумение, и за изменение на Регламент (ЕС) № 525/2013 (ОВ L 156, 19.6.2018 г., стр. 26).

                     (15)

                        Регламент (ЕС) [XXX] на Европейския парламент и на Съвета за установяване на механизъм за корекция на въглеродните емисии на границите (ОВ L […], […] г., стр. […]).

                     (16)
                  1
                        Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (ОВ L 275, 25.10.2003 г., стр. 32).

                     (17)
                  2
                        Регламент (ЕС) 2018/842 на Европейския парламент и на Съвета от 30 май 2018 г. за задължителните годишни намаления на емисиите на парникови газове за държавите членки през периода 2021—2030 г., допринасящи за действията в областта на климата в изпълнение на задълженията, поети по Парижкото споразумение, и за изменение на Регламент (ЕС) № 525/2013 (ОВ L 156, 19.6.2018 г., стр. 26).

                     (18)
                  3
                        Регламент (ЕС) [XXX] на Европейския парламент и на Съвета относно механизма за корекция на въглеродните емисии на границите.

                     (19)
                  4
                        [Директива (ЕС) XXX за прилагане на споразумението на ПР на ОИСР/Г-20 — стълб 1].

                     (20)
                  5
                        Регламент (ЕС) 2019/516 на Европейския парламент и на Съвета от 19 март 2019 г. относно хармонизирането на брутния национален доход по пазарни цени и за отмяна на Директива 89/130/ЕИО, Евратом на Съвета и Регламент (ЕO, Евратом) № 1287/2003 на Съвета (Регламент за БНД) (

                     ОВ L 91, 29.3.2019 г., стр. 19

                  ).

                     (21)
                  6
                        Директива (ЕС) ХХХ/ХХХХ на Европейския парламент и на Съвета от дд/мм/гг.


               ЕВРОПЕЙСКА КОМИСИЯ
            Брюксел, 22.12.2021
            COM(2021) 833 final
            2021/0439(NLE)

            Предложение за
            РЕШЕНИЕ НА СЪВЕТА
            за отмяна, от името на Съюза, на Решение (ЕС) 2016/394 на Съвета за приключване на процедурата на консултации с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  След влошаването на положението в Бурунди в периода преди парламентарните и президентските избори през юни и юли 2015 г. Европейският съюз прецени, че Република Бурунди не е спазила основните елементи, определени в член 9 от Споразумението за партньорство АКТБ—ЕС
                     1
                  , по отношение на правата на човека, демокрацията и принципите на правовата държава.

                  След консултациите, проведени в Брюксел на 8 декември 2015 г. съгласно член 96 от Споразумението за партньорство АКТБ—ЕС, Европейският съюз взе предвид отговорите, предоставени от правителството на Бурунди, както и неговия ангажимент за предоставяне на разяснения по отношение на повдигнатите въпроси и за ускоряване на някои съдебни производства. Въпреки това Европейският съюз счете, че с изразените позиции не се отговаря изцяло на въпроса за неспазването на основните елементи от партньорството му с Република Бурунди. Тези позиции не осигуриха и задоволителна реакция по отношение на решенията, взети от Съвета за мир и сигурност на Африканския съюз на 17 октомври и 13 ноември 2015 г., по-специално необходимостта от бързо установяване на истински и приобщаващ диалог въз основа на спазването на споразумението от Аруша.

                  На 13 ноември 2015 г. с Решение (ЕС) 2016/394 на Съвета консултациите бяха приключени и бяха приети подходящи мерки, както са описани в приложението към посоченото решение
                     2
                  . Те включваха спиране на финансовата подкрепа или изплащането на средства (включително бюджетната подкрепа), предназначени пряко за администрацията или институциите на Бурунди.

               От мирния политически преход от 2020 г. насам, довел до избирането на президента Ндайшимие и съставянето на ново правителство, ЕС отбеляза положителна динамика, изразяваща се в:

               ·конструктивно ангажиране в политически диалог с Бурунди в съответствие с член 8 от Споразумението за партньорство;

               ·усилия на правителството в подкрепа на мира и стабилността, мерки за подобряване на управлението, свобода на медиите; декларации относно правата на човека, принципите на правовата държава и борбата срещу безнаказаността;

               ·споразумение за пътна карта („Feuille de route“), която съдържа ангажименти от страна на правителството на Бурунди в отговор на Решение (ЕС) 2016/394 на Съвета в областите на правата на човека; правосъдието и принципите на правовата държава; свободата на убеждение и свободата на печата; доброто управление; мира, сигурността и демокрацията; бизнес климата; околната среда и биологичното разнообразие;

               ·големия брой на бежанците, които се завръщат доброволно в Бурунди;

               ·възстановяването на сътрудничеството с международната общност и със съседните държави.

                  С оглед на посочения напредък и ангажименти в доклада си от 19 май 2021 г. ръководителите на мисии изразиха становището, че подходящите мерки, изложени в приложението към Решение (ЕС) 2016/394 на Съвета, вече не са целесъобразни и поради това препоръчват те да бъдат премахнати.

                  Въпреки това следните въпроси следва да продължат да бъдат повдигани в контекста на политическия диалог, установен с Бурунди съгласно член 8 от Споразумението за партньорство АКТБ—ЕС:

               ·подобряване на управлението, принципите на правовата държава, правата на човека, бизнес климата като необходима основа за устойчиво развитие;

               ·освобождаване на политическите затворници, завръщане на членовете на опозицията и гражданското общество; политическото пространство трябва да бъде отворено и успокоено с цел постигане на помирение;

               ·продължаване на усилията за укрепване на свободата на медиите;

               ·намаляване на произволните арести; по-добър контрол от страна на съответните органи на свързани с политиката групи от извършители на актове на насилие („Imbonerakure“) и подобрена отчетност и прозрачност на някои дейности на Националната разузнавателна служба (SNR); реформа на съдебната власт, разграничение между държава и партия;

               ·зачитане на независимостта на гражданското общество/НПО.

                  Поради това целта на настоящото предложение е да бъде отменено Решение (ЕС) 2016/394 на Съвета, което ще доведе до премахване на подходящите мерки, определени в заключенията от консултациите съгласно член 96 от Споразумението за партньорство АКТБ—ЕС.

               •Съгласуваност с действащите разпоредби в тази област на политиката

                  Предложението е съгласувано с действащите разпоредби в тази област на политиката, а именно:

               ·Новия европейски консенсус за развитие „Нашият свят, нашето достойнство, нашето бъдеще“ от 8 юни 2017 г.
                  3

               ·Глобалната стратегия за външната политика и политиката на сигурност на Европейския съюз

               ·Съвместно съобщение до Европейския парламент и Съвета „Към цялостна стратегия с Африка“, 9 март 2020 г.
                  4

               ·Плана за действие на ЕС относно правата на човека и демокрацията за периода 2020—2024 г.
                  5

               ·Стратегическата рамка на ЕС относно правата на човека и демокрацията, 2012 г.
                  6

               ·Плана за действие на ЕС относно равенството между половете III от 25 ноември 2020 г
                  7
               .

                  Сътрудничеството на ЕС се направлява от Програмата до 2030 г. и целите за устойчиво развитие, Парижкото споразумение, Програмата за действие от Адис Абеба.

                  Предложението ще позволи пълното изпълнение на техните разпоредби, доколкото то ще осигури възможност за сътрудничество с правителството на Бурунди при същевременно продължаване на наблюдението на аспектите на загриженост чрез възстановения постоянен политически диалог.

                •Съгласуваност с други политики на Съюза

                  Предложението е съгласувано с приоритетите на Комисията за периода 2019—2024 г., доколкото те са свързани с външната дейност: Европейския зелен пакт, цифровия преход и технологиите за данни, съюзите за устойчив растеж и достойни работни места, по-доброто ръководство и управление на миграцията, партньорствата в областта на миграцията, както и управлението, мира и сигурността. Освен това то е съгласувано с Глобалната стратегия за външната политика и политика на сигурност на Европейския съюз от 2016 г.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 3 от приложението към Вътрешното споразумение между представителите на правителствата на държавите членки, заседаващи в рамките на Съвета, относно мерките, които трябва да се вземат, и процедурите, които трябва да следват с оглед на изпълнението на Споразумението за партньорство АКТБ—ЕО
                     8
                  , и член 96 от преразгледаното Споразумение от Котону
                     9
                  .

               •Субсидиарност

                  Целите на настоящото предложение не могат да бъдат постигнати в достатъчна степен от държавите членки, а поради техния обхват и последици могат да бъдат по-добре постигнати на равнището на Съюза.

               •Пропорционалност

                  Настоящата инициатива е насочена към постигането на целта на Съюза в областта на външната дейност и допринася за политическия приоритет „ЕС като по-силен участник на световната сцена“. Тя съответства на разпоредбите на политиката на ЕС в тази област, както и на други съответни политики на Съюза. Чрез отмяната на това решение ще се осигури възможност за възобновяване на нормалните отношения между ЕС и Бурунди, а чрез използването на пълния набор от инструменти за партньорство, с които разполага, ЕС, заедно с други международни партньори, ще подкрепя продължаващите усилия на правителството на Бурунди за стабилизиране и укрепване на демократичните институции, за насърчаване на правата на човека, доброто управление и принципите на правовата държава, както и за изпълнение на неговата пътна карта („Feuille de route“) за по-нататъшни подобрения в тези области, като същевременно участва в политически диалог, който ще стимулира взаимна отчетност.

               •Избор на инструмент

                  Предложението е изготвено от Комисията със съгласието на върховния представител на Съюза по въпросите на външните работи и политиката на сигурност след процедурата, избрана за приемането на подходящите мерки, посочени в приложението към Решение (ЕС) 2016/394 на Съвета. Не съществува друг правен инструмент, който би могъл да се използва за постигане на целта, изложена в настоящото предложение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Неприложимо

               •Консултации със заинтересованите страни

                  Настоящото предложение беше инициирано във връзка с горепосочения доклад на ръководителите на мисии на ЕС в Бурунди, който беше обсъден в работната група „Африка“ (COAFR) на 25 май 2021 г. и в работната група „Африка, Карибите и Тихоокеанския басейн“(РГ „АКТБ“) на 28 май 2021 г. Делегатите в COAFR признаха положителните промени и изразиха подкрепа за отмяната на подходящите мерки, като същевременно подчертаха, че е важно да продължи насърчаването на правителството на Бурунди да постига по-нататъшен напредък в областта на правата на човека, принципите на правовата държава и управлението. Делегатите в работната група АКТБ изразиха подкрепата си за резултата от обсъждането в COAFR и подчертаха важността на поддържането на ограничителни мерки
                     10
                   по отношение на определени лица с цел улесняване на по-нататъшния напредък.

               •Оценка на въздействието

                  Очаква се отмяната на подходящите мерки да изгради доверие между ЕС и Бурунди и да се нормализират отношенията; тя може да допринесе за укрепване на положителните фактори в структурите на властта в Бурунди, да позволи политическия диалог по чувствителни теми, да увеличи влиянието на ЕС и да укрепи позицията на ЕС в Бурунди по отношение на други участници на световната сцена.

                  Премахването на подходящите мерки ще позволи да се използва ефектът на ливъридж, предлаган от многогодишното индикативно програмиране за периода 2021—2027 г., като стимул за подобрения по отношение на правата на човека, принципите на правовата държава и управлението.

               •Основни права

               Освен това ограничителните мерки по отношение на лица, предприятия или органи, които подкопават демокрацията или възпрепятстват търсенето на политическо решение в Бурунди, ще продължат съгласно Решение (ОВППС) 2015/1763 на Съвета.
                  11

               4.ОТРАЖЕНИЕ ВЪРХУ БЮДЖЕТА

                  Няма отражение върху бюджета.

               5.ДРУГИ ЕЛЕМЕНТИ

                  Въпреки че в предложението се предвижда прекратяване на подходящите мерки, изброени в приложението към Решение (ЕС) 2016/394 на Съвета, ограничителните мерки съгласно Решение (ОВППС) 2015/1763 на Съвета продължават да бъдат в сила, като ще бъдат преразгледани, ако е целесъобразно, както се предвижда в това решение.

                  Делегатите в COAFR призоваха за обсъждане по отношение на бъдещето на анкетната комисия на ООН относно Бурунди. След това обсъждане, въз основа на резолюция на ЕС
                     12
                  , Съветът на ООН по правата на човека взе решение да въведе мандат за наблюдение на конкретна държава под формата на специален докладчик за състоянието на правата на човека в Бурунди, като последващи действия по отношение на работата на анкетната комисия.

               2021/0439 (NLE)

               Предложение за

               РЕШЕНИЕ НА СЪВЕТА

               за отмяна, от името на Съюза, на Решение (ЕС) 2016/394 на Съвета за приключване на процедурата на консултации с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз,

               като взе предвид Договора за функционирането на Европейския съюз,

               като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г., („Споразумението от Котону), и по-специално член 96, параграф 2, буква а), четвърта алинея от него
                  13
               ,

               като взе предвид Вътрешното споразумение между представителите на правителствата на държавите членки, заседаващи в рамките на Съвета, относно мерките, които трябва да бъдат взети, и процедурите, които трябва да се следват с оглед на изпълнението на Споразумението от Котону, и по-специално член 3 от него
                  14
               ,

               като взе предвид предложението на Комисията,

               като има предвид, че:

               (1)Консултациите с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г., както е изменено
                  15
                и удължено
                  16
               , бяха приключени с Решение (ЕС) 2016/394 на Съвета
                  17
                и бяха предприети подходящи мерки, посочени в приложението към Решението, след предложение на Комисията със съгласието на върховния представител на Съюза по въпросите на външните работи и политиката на сигурност.

               (2)Като цяло мирният политически преход в резултат на общите избори през май 2020 г. разкри нов хоризонт на надежда за населението и на възможности за Бурунди и за отношенията на държавата с нейните партньори.

               (3)Оттогава Съюзът отчита положителните промени, извършени от правителството на Бурунди по отношение на правата на човека, доброто управление и принципите на правовата държава, както и на ангажиментите, поети в неговата пътна карта („Feuille de route“) за по-нататъшни подобрения в тези области.

               (4)Беше съставено правителство, ангажирано с провеждането на реформите, необходими за развитието и стабилността на страната, и беше постигнат окуражителен напредък за изпълнението на ангажиментите, предвидени в Решение (ЕС) 2016/394.

               (5)В съответствие с оценката на Комисията, със съгласието на върховния представител на Съюза по въпросите на външните работи и политиката на сигурност, основанията за приемането на Решение (ЕС) 2016/394, изложени в това решение, вече не са налице. Следователно посоченото решение следва да бъде отменено от името на Съюза.

               (6)Трайните предизвикателства в областите на правата на човека, доброто управление и принципите на правовата държава продължават да са налице, като е необходим по-нататъшен напредък от страна на органите на Бурунди, включително чрез изпълнението на пътната карта, както и в рамките на текущия политически диалог между ЕС и Бурунди.

               (7)Бурунди продължава да бъде неустойчива държава и избраните органи трябва да подкрепят международните партньори при изпълнението на програмата за реформа и дневния ред за развитие на държавата.

               (8)Европейският съюз, заедно с други международни партньори, следва да подкрепя настоящите усилия на националните органи за стабилизиране и укрепване на демократичните институции, за насърчаване на правата на човека, доброто управление и принципите на правовата държава, както и за изпълнение на ангажиментите, поети в неговата пътна карта за по-нататъшни подобрения в тези области,

               ПРИЕ НАСТОЯЩОТО РЕШЕНИЕ:

               Член 1

               Решение (ЕС) 2016/394 се отменя от името на Съюза.

               Член 2

               Настоящото решение влиза в сила в деня на приемането му

               Съставено в Брюксел на […] година.

                     За Съвета

                     Председател

                     (1)

                        Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (ОВ L 317, 15.12.2000 г., стр. 3). Споразумението за партньорство АКТБ—ЕС беше изменено със споразумението, подписано в Люксембург на 25 юни 2005 г. (
                  ОВ L 209, 11.8.2005 г., стр. 27
                  ), и със споразумението, подписано в Уагадугу на 22 юни 2010 г. (ОВ L 287, 4.11.2010 г., стр. 3). Срокът на прилагане на Споразумението за партньорство АКТБ—ЕС беше удължен с Решение № 3/2019 на Комитета на посланиците АКТБ—ЕС от 17 декември 2019 г., за да се приемат преходни мерки съгласно член 95, параграф 4 от Споразумението за партньорство АКТБ—ЕС (ОВ L 001, 3.1.2020 г., стр. 3), изменено с Решение № 2/2020 на Комитета на посланиците АКТБ—ЕС от 4 декември 2020 г. (ОВ L 420, 14.12.2020 г., стр. 32), и Решение № 3/2021 на Комитета на посланиците АКТБ—ЕС от 26 ноември 2021 г. (ОВ L 441, 9.12.2021 г., стр. 3) до 30 юни 2022 г. или до влизането в сила или временното прилагане на новото Споразумение за партньорство АКТБ—ЕС, в зависимост от това кое от двете събития настъпи по-рано.

                     (2)

                        Решение (ЕС) 2016/394 на Съвета от 14 март 2016 г. за приключване на процедурата на консултации с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна (ОВ L 73, 18.3.2016 г., стр. 90).

                     (3)

                        Съвместно изявление на Съвета и представителите на правителствата на държавите членки, заседаващи в рамките на Съвета, на Европейския парламент и на Комисията, Новият европейски консенсус за развитие „Нашият свят, нашето достойнство, нашето бъдеще“ (ОВ C210, 30.6.2017 г. стр. 1).

                     (4)

                        Съвместно съобщение до Европейския парламент и Съвета, Към цялостна стратегия с Африка (JOIN(2020) 4 final).

                     (5)

                        Съвместно съобщение до Европейския парламент и Съвета, План за действие на ЕС относно правата на човека и демокрацията (JOIN/2020/5 final).

                     (6)

                        Стратегическа рамка и план за действие на ЕС (COUNCIL 11855/12).

                     (7)

                        Съвместно съобщение до Европейския парламент и Съвета, План за действие на ЕС относно равенството между половете (GAP) III — амбициозна програма за равенство между половете и за овластяване на жените във външните дейности на ЕС (JOIN(2020 17 final).

                     (8)

                        Вътрешно споразумение между представителите на правителствата на държавите членки, заседаващи в рамките на Съвета, относно мерките, които трябва да се вземат, и процедурите, които трябва да следват с оглед на изпълнението на Споразумението за партньорство АКТБ—ЕО, (ОВ L 317, 15.12.2000 г., стр. 376).

                     (9)

                        Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (ОВ L 317, 15.12.2000 г., стр. 3). Споразумението за партньорство АКТБ—ЕС беше изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27), и със споразумението, подписано в Уагадугу на 22 юни 2010 г. (ОВ L 287, 4.11.2010 г., стр. 3). Срокът на прилагане на Споразумението за партньорство АКТБ-ЕС беше удължен с Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС (ОВ L 001, 3.1.2020 г., стр. 3), изменено с Решение № 2/2020 на Комитета на посланиците АКТБ—ЕС от 4 декември 2020 г. (ОВ L 420, 14.12.2020 г., стр. 32), и Решение № 3/2021 на Комитета на посланиците АКТБ-ЕС от 26 ноември 2021 г. (ОВ L 441, 9.12.2021 г., стр. 3) до 30 юни 2022 г. или до влизането в сила или временното прилагане на новото Споразумение за партньорство АКТБ—ЕС, в зависимост от това кое от двете събития настъпи по-рано.

                     (10)

                        Решение (ОВППС) 2015/1763 на Съвета от 1 октомври 2015 г. относно ограничителни мерки с оглед на положението в Бурунди (ОВ L 257, 2.10.2015 г., стр. 37).

                     (11)

                        Решение (ОВППС) 2015/1763 на Съвета от 1 октомври 2015 г. относно ограничителни мерки с оглед на положението в Бурунди (ОВ L 257, 2.10.2015 г., стр. 37).

                     (12)

                        Съвет по правата на човека, Състояние на правата на човека в Бурунди, A/HRC/48/16

                     (13)

                        Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (ОВ L 317, 15.12.2000 г., стр. 3). Споразумението за партньорство АКТБ—ЕС беше изменено със споразумението, подписано в Люксембург на 25 юни 2005 г. (
                  ОВ L 209, 11.8.2005 г., стр. 27
                  ), и със споразумението, подписано в Уагадугу на 22 юни 2010 г. (ОВ L 287, 4.11.2010 г., стр. 3). Срокът на прилагане на Споразумението за партньорство АКТБ—ЕС беше удължен с Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС (ОВ L 001, 3.1.2020 г., стр. 3), изменено с Решение № 2/2020 на Комитета на посланиците АКТБ—ЕС от 4 декември 2020 г. (ОВ L 420, 14.12.2020 г., стр. 32) и Решение № 3/2021 на Комитета на посланиците АКТБ—ЕС от 26 ноември 2021 г. (ОВ L 441, 9.12.2021 г., стр. 3).

                     (14)

                        Вътрешно споразумение между представителите на правителствата на държавите членки, заседаващи в рамките на Съвета, относно мерките, които трябва да се вземат, и процедурите, които трябва да се следват с оглед на изпълнението на Споразумението за партньорство АКТБ—ЕО, (ОВ L 317, 15.12.2000 г., стр. 376).

                     (15)

                        Споразумение за второ изменение на Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. и изменено за първи път в Люксембург на 25 юни 2005 г. (ОВ L 287, 4.11.2010 г., стр. 3).

                     (16)

                        Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС [2020/2] (ОВ L 1, 3.1.2020 г., стр. 3), изменено с Решение № 2/2020 на Комитета на посланиците АКТБ—ЕС от 4 декември 2020 г. за изменение на Решение № 3/2019 на Комитета на посланиците АКТБ—ЕС за приемане на преходните мерки в съответствие с член 95, параграф 4 от Споразумението за партньорство АКТБ—ЕС [2020/2052] (ОВ L 420, 14.12.2020 г., стр. 32) ) и Решение № 3/2021 на Комитета на посланиците АКТБ—ЕС от 26 ноември 2021 г. за изменение на решение № 3/2019 на Комитета на посланиците АКТБ—ЕС за приемане на преходните мерки в съответствие с член 95, параграф 4 от Споразумението за партньорство АКТБ—ЕС [2021/2175] (ОВ L 441, 9.12.2021 г., стр. 3).

                     (17)

                        Решение (ЕС) 2016/394 на Съвета от 14 март 2016 г. за приключване на процедурата на консултации с Република Бурунди съгласно член 96 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна (ОВ L 73, 18.3.2016 г., стр. 90).


               ЕВРОПЕЙСКА КОМИСИЯ
            Брюксел, 19.11.2021
            COM(2021) 698 final
            2021/0363(BUD)

            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на Европейския фонд за приспособяване към глобализацията за съкратени работници във връзка със заявление от Франция — EGF/2021/005 FR/Airbus

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансов принос от Европейския фонд за приспособяване към глобализацията за съкратени работници (ЕФПГ) са определени в Регламент (ЕС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  1
                (наричан по-долу „Регламент за ЕФПГ“).

               2.На 26 юли 2021 г. Франция подаде заявление EGF/2021/005 FR/Airbus за предоставяне на финансов принос от ЕФПГ вследствие на съкращенията в Airbus във Франция.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансов принос от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2021/005 FR/Airbus

                        Държава членка

                        Франция

                        Засегнат(и) регион(и) (ниво 2 по NUTS
                           2
                        )

                        Midi-Pyrénées

                        (FRJ2)

                        Pays de la Loire

                        (FRG0)

                        Дата на подаване на заявлението

                        26 юли 2021 г.

                        Дата на потвърждението за получаване на заявлението

                        9 август 2021 г.

                        Дата на искането за допълнителна информация

                        9 август 2021 г.

                        Срок за предоставяне на допълнителната информация

                        13 септември 2021 г.

                        Срок за приключване на оценката

                        24 ноември 2021 г.

                        Критерий за намеса

                        Член 4, параграф 2, буква а) от Регламента за ЕФПГ

                        Основно предприятие

                        Airbus

                        (Airbus SE)

                        Брой на засегнатите предприятия

                        1

                        Сектор(и) на икономическа дейност

                        (разделение по NACE Rev. 2)
                           3

                        Разделение 30 (Производство на други превозни средства)

                        Референтен период (четири месеца):

                        1 ноември 2020 г. — 1 март 2021 г.

                        Брой на съкращенията по време на референтния период (а)

                        508

                        Брой на съкращенията преди или след референтния период (б)

                        0

                        Общ брой на съкращенията (а + б)

                        508

                        Общ брой на допустимите бенефициери

                        508

                        Общ брой на целевите бенефициери

                        297

                        Бюджет за персонализирани услуги (EUR)

                        4 406 194

                        Бюджет за прилагането на ЕФПГ
                           4
                         (EUR)

                        0

                        Общ бюджет (EUR)

                        4 406 194

                        Финансов принос от ЕФПГ (85 %) (EUR)

                        3 745 264

               ОЦЕНКА НА ЗАЯВЛЕНИЕТО

               Процедура

               4.Франция подаде заявление EGF/2021/005 FR/Airbus на 26 юли 2021 г. — в срок от 12 седмици от датата, на която са били изпълнени критериите за намеса, определени в член 4 от Регламента за ЕФПГ
                  5
               . На 9 август 2021 г. Комисията потвърди получаването на заявлението и поиска допълнителна информация от Франция. Тази допълнителна информация бе предоставена в срок от 25 работни дни от датата на искането, след удължаване на крайния срок с 10 работни дни въз основа на надлежно обосновано искане от страна на Франция. Срокът от 50 работни дни от датата на получаване на пълното заявление, в рамките на който Комисията следва да приключи оценката си за това дали заявлението отговаря на условията за предоставяне на финансов принос, изтича на 24 ноември 2021 г.

               Допустимост на заявлението

               Засегнати предприятия и бенефициери

               5.Заявлението се отнася до 508 съкратени работници, чиято дейност в икономическата и социална единица (UES)
                  6
                Airbus Commercial (наричана по-долу „Airbus Commercial“) на Airbus (Airbus SE) е била прекратена. Airbus осъществява дейност в икономическия отрасъл от разделение 30 по NACE Rev. 2 (Производство на други превозни средства). Съкращенията, извършени от предприятието, са в регионите на ниво 2 по NUTS Midi-Pyrénées (FRJ2) и Pays de la Loire (FRG0).

               Критерии за намеса

               6.Франция подаде заявлението в съответствие с критериите за намеса по член 4, параграф 2, буква а) от Регламента за ЕФПГ, съгласно който следва да е налице прекратяване на дейността на най-малко 200 съкратени работници и/или самостоятелно заети лица за референтен период от четири месеца в дадено предприятие в държава членка, включително когато това прекратяване на дейността се случва при негови доставчици или производители надолу по веригата.

               7.Четиримесечният референтен период за заявлението започва на 1 ноември 2020 г. и приключва на 1 март 2021 г., като в рамките на този период в Airbus са съкратени 508 работници.

               Изчисляване на броя на съкращенията и на случаите на прекратяване на дейност

               8.Случаите на прекратяване на дейност на работниците, съкратени през референтния период, са изчислени от датата на индивидуалното предизвестие за съкращаване или за прекратяване на трудовия договор на работника от страна на работодателя.

               Допустими бенефициери

               9.Общият брой на допустимите бенефициери е 508.

               Описание на събитията, довели до съкращаването на работниците и прекратяването на дейността

               10.Звеното Commercial Aircraft на Airbus е водещ производител на търговски въздухоплавателни средства. Поради повсеместния срив в търговския въздушен транспорт в резултат на пандемията от COVID-19, и по-специално при пътническите полети, дейността на звеното Commercial Aircraft на Airbus е сериозно затруднена.

               11.Общите ограничения за пътуване заземиха по-голямата част от сектора по време на пандемията. Освен това икономическата криза в резултат на пандемията намали покупателната способност на много потребители на въздушен транспорт и ги накара да преосмислят решението си да използват въздушния транспорт.

               12.Повечето търговски авиокомпании вече обявиха или приложиха мащабни планове за преструктуриране, за да съхранят дружествата до пълното възстановяване на сектора. Според Airbus това не се очаква да се случи преди 2025 г.
                  7

               13.Като част от плановете за преструктуриране на авиокомпаниите много самолети бяха извадени от употреба преждевременно, а плановете за закупуване на нови въздухоплавателни средства бяха отложени или отменени. Изобилието от налични въздухоплавателни средства допринесе допълнително за низходящата спирала при продажните цени на въздухоплавателните средства
                  8
               .

               14.Производството на търговски въздухоплавателни средства генерира 67 % от общия оборот на Airbus
                  9
               . От април 2020 г. производствените планове трябваше да бъдат адаптирани спрямо кризисната ситуация, което доведе до намаляване на равнището на производство с една трета
                  10
               .

               15.За да адаптира броя на работната си сила към внезапно изменените производствени планове, Airbus трябваше да приложи план за преструктуриране. Съгласно колективен трудов договор, обхващащ цялото предприятие
                  11
               , само във Франция са били съкратени 4248 работни места
                  12
               .

               16.Като първа стъпка Airbus прибегна до разпоредбите на новото законодателство относно извънредното положение
                  13
               , прието във Франция в отговор на пандемията. Тези разпоредби позволяват на предприятията временно да отдават под наем персонал на други предприятия. В случая с Airbus са намерени решения в рамките на други подструктури на Airbus, но също и чрез външни предприятия. В резултат на това не се е наложило съответните работници да бъдат съкратени.

               17.Френското правителство стартира програма за подпомагане на сектора
                  14
               . Тази подкрепа от френското правителство позволи на Airbus да съхрани още 500 работни места на висококвалифицирани инженери.

               18.Преговарящите страни се договориха също така да създадат програма, предлагаща насоки за работници, които се интересуват от доброволно прекратяване на трудовите си взаимоотношения с Airbus.

               19.Освен това в отговор на икономическата криза, причинена от пандемията от Covid-19, френското правителство стартира временна дългосрочна програма за трудова дейност на непълно работно време
                  15
               , която позволява на предприятията в затруднение да намалят работното време на своите служители. Благодарение на тази програма бяха съхранени още 1502 работни места.

               20.Въпреки че броят на съкращенията бе намален значително, 2246 работни места бяха закрити.

               Очаквано въздействие на съкращенията върху икономиката и заетостта на местно, регионално или национално равнище

               21.Френските органи обясняват, че въпросните региони са особено засегнати от кризата вследствие на пандемията от Covid-19. И в двата региона още преди кризата се наблюдава нарастваща безработица. В Pays de la Loire равнището на безработица се е увеличило от 6,8 % през 2008 г. на 8,5 % през 2018 г., а в Occitanie (засегнатият регион в Midi-Pyrénées) — от 8,8 % на 10,7 % за същия период. От 2018 г. равнището на безработица е започнало леко да намалява, което беше последвано от кризата през 2021 г. През първото тримесечие на 2021 г. безработицата е била 6,9 % в Pays de la Loire и 9,4 % в Occitanie
                  16
               .

               22.По-специално в Occitanie се очаква съкращенията да имат значително въздействие върху пазара на труда и икономиката. В град Тулуза и околностите е съсредоточена по-голямата част от въздухоплавателната промишленост в Европа. В сектора са заети 110 000 души. Регионът е силно зависим от аеронавтиката като най-важен отрасъл в региона. Airbus е най-големият частен работодател в региона. Очаква се намаляването на планираното производство в Airbus с 35 % да има много тежки последици за заетостта в целия сектор, като то ще засегне големия брой доставчици и ще има и други ефекти.
                  17

               23.Що се отнася до Occitanie, въпреки че голяма част от съкратените работници са с високо ниво на образование, около 31 % от съкратените работници са на възраст над 50 години, което прави повторното им наемане на работа по-трудно. Регионът обаче се е утвърдил като важна екосистема за стартиращи предприятия, а това означава потенциални възможности за бенефициери, които искат да започнат своя собствена стопанска дейност
                  18
               .

               24.В Pays de la Loire въздействието на кризата в авиацията се очаква да бъде по-малко пагубно за местната икономика и за пазара на труда поради високата диверсификация на регионалната икономика. Възможностите за трудова заетост за авиационни инженери и техници обаче не са много. Очаква се да се разкрият възможности в морския сектор или в енергетиката от възобновяеми източници, което от своя страна изисква преквалификация на съкратените работници. Както в Occitanie, възрастта на засегнатите работници вероятно ще възпрепятства повторното им наемане на работа. 11 % от засегнатите работници са на възраст над 55 години
                  19
               .

               Прилагане на Рамката за качество на ЕС за предвиждане на промените и преструктуриране

               25.Франция описа по какъв начин са взети предвид препоръките, изложени в Рамката за качество на ЕС за предвиждане на промените и преструктуриране. Съгласно френския Кодекс на труда дружество in bonis (т.е. не в ликвидация), в което са заети 1000 или повече лица, носи отговорност за заплащането на пълните разходи за съпътстващи активни мерки на пазара на труда за работниците, съкратени в резултат на организационно преструктуриране. Намеса от страна на държавните органи се предвижда само след приключване на мерките, осигурени от предприятието, извършващо съкращенията.

               26.Френските органи посочват, че Airbus разполага с много усъвършенствана система за установяване и предвиждане на промени, по-специално по отношение на необходимостта от определени умения и компетенции на неговите работници, както и с оглед на нуждите от работна ръка като цяло
                  20
               . Представители на работниците и синдикалните организации участват активно в организационните планове за адаптиране към промените. Въпреки че пандемията и последвалата криза засегнаха рязко сектора, това позволи на Airbus да използва съществуващата система за консултации с представители на работниците и синдикалните организации, за да обсъди плана за преструктуриране, необходим в отговор на кризисната ситуация.

               27.Франция информира, че като дружество in bonis с над 1000 заети лица предприятието Airbus е създало обширен пакет от активни мерки на пазара на труда, които имат за цел да се подпомогнат съкратените работници. В сътрудничество с външна консултантска фирма за реинтеграция на пазара на труда Airbus е създало информационен център за професионално ориентиране, наречен Mobility Pathways („Пътеки на мобилност“), като първа точка за контакт за засегнатите работници. В този информационен център работниците получават не само първоначално ориентиране за възможностите пред тях, но и биват подпомагани допълнително в усилията си да участват в обучителни мерки или да си намерят нова работа.

               Допълване с действия, финансирани с национални средства или със средства от Съюза

               28.Френските органи потвърдиха, че за описаните по-долу мерки, за които се предоставя финансов принос от ЕФПГ, няма да се получа финансово участие по други финансови инструменти на Съюза.

               Процедури за провеждане на консултации с целевите бенефициери, с техни представители или със социалните партньори, както и с органите на местно и регионално равнище

               29.Франция посочи, че съгласуваният пакет от персонализирани услуги е изготвен в консултация с представители на работниците и синдикалните организации. В рамките на дълга поредица от срещи и преговори между Airbus и съответните представители на работниците и синдикалните организации
                  21
               , както на национално, така и на международно равнище, преговарящите страни идентифицираха възможни варианти за смекчаване на преките последици за работниците и за разработване на пакети от мерки, които да помогнат на засегнатите работници. Тези кръгове от вътрешни преговори започнаха на 30 юни 2020 г. и приключиха на 15 октомври 2020 г.

               Целеви бенефициери и предложени мерки

               Целеви бенефициери

               30.Прогнозният брой на съкратени работници, които се очаква да вземат участие в мерките, е 297. Разпределението на тези работници по пол, възрастова група и образователна степен е следното:

                        Категория

                        Брой на очакваните бенефициери

                        Пол:

                        Мъже:

                        236

                        (79,5 %)

                        Жени:

                        61

                        (20,5 %)

                        Небинарни

                        0

                        (0,0 %)

                        Възрастова група:

                        Под 30 години:

                        35

                        (11,8 %)

                        30—54 години:

                        222

                        (74,7 %)

                        Над 54 години:

                        40

                        (13,5 %)

                        Образователна степен

                        Прогимназиален етап на основното образование или по-ниска образователна степен
                           22

                        0

                        (0,0 %)

                        Гимназиален етап на средното образование
                           23
                         или образование след средното образование
                           24

                        150

                        (50,5 %)

                        Висше образование
                           25

                        147

                        (49,5 %)

               Предложени мерки

               31.Мерките, за които френските органи искат съфинансиране от ЕФПГ, са част от общия пакет от персонализирани мерки, които извършващото съкращенията предприятие предлага на засегнатите наети лица. Само онези мерки, които надхвърлят законовите задължения на извършващото съкращенията предприятие обаче, са допустими за подпомагане от ЕФПГ, и включват:

               –безвъзмездни средства за започване на стопанска дейност: тази мярка е предназначена да подкрепи бенефициери, заинтересовани да започнат собствен бизнес, като им бъдат отпуснати безвъзмездни средства за започване на стопанска дейност в размер на 15 000 EUR на бенефициер. Заинтересованите работници могат да кандидатстват по схемата за започване на стопанска дейност и да усвоят безвъзмездните средства до шест месеца след присъединяване към схемата. Безвъзмездните средства се изплащат като единна ставка след представяне на доказателства, че стопанската дейност действително е била регистрирана. Целият процес се управлява от центъра Mobility Pathways, който осигурява насоки за кандидатстване, проверява и валидира бизнес плановете и накрая взема решение относно предоставянето на безвъзмездни средства. Ако няколко бенефициера започнат съвместна стопанска дейност, на всеки от тях се отпуска пълната сума;

               –обучение за започване на стопанска дейност: тази мярка е насочена към онези бенефициери, които са се включили в схемата за започване на стопанска дейност. На желаещите да започнат собствена стопанска дейност се предлагат широкообхватни обучения;

               –помощи за разходи, свързани с обучение за започване на стопанска дейност: на бенефициерите, които участват в обучение за започване на стопанска дейност, могат да бъдат възстановени разходи за настаняване, храна, транспорт, както и евентуални услуги за устен превод и т.н.;

               –надбавки към трудовото възнаграждение: тази мярка има за цел да се предостави стимул на засегнатите работници да приемат нова работа, дори ако предлаганото възнаграждение на новата работа е по-ниско от това на предходната позиция. Максималната сума на месец е 350 EUR и се изплаща за период до 12 месеца.

               32.Франция информира, че извършващото съкращенията предприятие редовно предлага на своите работници обучения, при които се отделя особено внимание на цифровите умения и на уменията, необходими в икономика с ефективно използване на ресурсите. Поради това разпространяването на такива хоризонтални умения, както се посочва в член 7.2 от Регламента за ЕФПГ, не би било необходимо на структурна основа. Ако обаче е необходимо специфично обучение за конкретен бенефициер, същото може да бъде предложено.

               33.Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               34.Франция предостави поисканата информация относно действията, които са задължителни за засегнатото предприятие по силата на националното законодателство или съгласно колективните трудови договори. Потвърдено беше, че финансовият принос от ЕФПГ няма да замени тези действия.

               Прогнозен бюджет

               35.Общите прогнозни разходи са 4 406 194 EUR, като те обхващат единствено разходи за персонализирани услуги, т.е. не включват разходи за дейности по подготовка, управление, информация и публичност, контрол и докладване.

               36.Общият размер на заявения финансов принос от ЕФПГ възлиза на 3 745 264 EUR (85 % от общия размер на разходите).

               37.Националното предварително финансиране или съфинансиране се осигурява от Airbus.

                        Мерки

                        Прогнозен брой участници

                        Прогнозни разходи за един участник
                        (EUR)
                           26

                        Общо прогнозни разходи

                        (EUR)
                           27

                        Персонализирани услуги (мерки по член 7, параграф 2, буква а) от Регламента за ЕФПГ)

                        Безвъзмездни средства за започване на стопанска дейност (prime création d’entreprise)

                        217

                        15 000

                        3 255 000

                        Обучение за започване на стопанска дейност (formation création d’entreprise)

                        275

                        3 974

                        1 092 902

                        Междинен сбор (a):

                        Процент от пакета от персонализирани услуги

                        –

                        4 347 902

                        (98,7 %)

                        Помощи и стимули (мерки по член 7, параграф 2, буква б) от Регламента за ЕФПГ)

                        Помощи за разходи, свързани с обучение за започване на стопанска дейност (allocation frais annexes formation création d’entreprise)

                        21

                        724

                        15 199

                        Надбавки към трудово възнаграждение (indemnité différentielle de salaire)

                        22

                        1 959

                        43 093

                        Междинен сбор (б):

                        Процент от пакета от персонализирани услуги:

                        –

                        58 292

                        (1,3 %)

                        Дейности по член 7, параграф 5 от Регламента за ЕФПГ

                        1. Дейности по подготовка

                        –

                        0

                        2. Управление

                        –

                        0

                        3. Информация и публичност

                        –

                        0

                        4. Контрол и докладване

                        –

                        0

                        Междинен сбор (в):

                        Процент от общите разходи:

                        –

                        0

                        (0 %)

                        Общо разходи (а + б + в):

                        –

                        4 406 194

                        Финансов принос от ЕФПГ (85 % от общия размер на разходите)

                        –

                        3 745 264

               38.Разходите за действията, определени в горната таблица като действия по член 7, параграф 2, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Франция потвърди, че тези действия са обвързани с условието за активно участие на целевите бенефициери в дейности по търсене на работа или обучение.

               39.Франция потвърди, че разходите за инвестиции за самостоятелна заетост, започване на стопанска дейност и изкупуване от служителите няма да надхвърлят сумата от 22 000 EUR на бенефициер.

               Период на допустимост на разходите

               40.Франция започна да предоставя персонализираните услуги на целевите бенефициери на 1 ноември 2020 г. С оглед на това разходите за действията ще бъдат допустими за предоставяне на финансов принос от ЕФПГ в периода от 1 ноември 2020 г. до 24 месеца след датата на влизане в сила на решението за финансиране.

               41.Франция не се възползва от възможността да поиска средства за дейности по подготовка, управление, информация и публичност, контрол и докладване.

               Системи за управление и контрол

               42.В заявлението е описана системата за управление и контрол, в която са посочени отговорностите на съответните органи. Франция уведоми Комисията, че финансовият принос ще бъде управляван от Délégation générale à l’emploi et à la formation professionnelle (DGEFP) на Министерството на труда, заетостта, професионалното обучение и социалния диалог, по-специално от отдел Mission Fonds national de l'Emploi (DGEFP — MFNE). Плащанията ще бъдат извършвани в DGEFP от отдел Mission des Affaires Financières (DGEFP — MAFI). Commission interministérielle de coordination des contrôles (CICC) е френският одитен орган за ЕФПГ. Airbus ще отговаря за изпълнението на мерките. Във връзка с това френските органи ще сключат споразумение за партньорство с Airbus.

               Ангажименти, поети от засегнатата държава членка

               43.Франция предостави всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация,

               –са спазени изискванията, определени в националното законодателство и в законодателството на ЕС относно колективните уволнения,

               –предприятието Airbus, което е продължило дейността си след съкращаването на работниците, е спазило своите правни задължения във връзка със съкращенията и е предприело съответните действия във връзка с работниците си,

               –ще се предотврати двойно финансиране,

               –финансовият принос от ЕФПГ ще бъде съобразен с процедурните и материалноправните разпоредби на Съюза относно държавната помощ.

               ОТРАЖЕНИЕ ВЪРХУ БЮДЖЕТА

               Бюджетно предложение

               44.В съответствие с предвиденото в член 8 от Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027
                  28
                ЕФПГ не надхвърля максимална годишна сума от 186 милиона евро (по цени от 2018 г.).

               45.След като разгледа заявлението с оглед на условията, определени в член 13, параграфи 1 и 2 от Регламента за ЕФПГ, и като отчете броя на целевите бенефициери, предложените действия и очакваните разходи, Комисията предлага да бъдат мобилизирани средства от ЕФПГ в размер на 3 745 264 EUR, което представлява 85 % от общите разходи за предложените действия, за предоставяне на финансов принос по заявлението.

               46.Предложеното решение за мобилизиране на ЕФПГ ще бъде взето съвместно от Европейския парламент и Съвета в съответствие с предвиденото в точка 9 от Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  29
               .

               Свързани актове

               47.Едновременно с настоящото предложение за решение за мобилизиране на ЕФПГ Комисията ще представи на Европейския парламент и на Съвета предложение за прехвърляне на сумата от 3 745 264 EUR към съответния бюджетен ред.

               48.Едновременно с приемането на настоящото предложение за решение за мобилизиране на ЕФПГ Комисията прие решение за предоставяне на финансов принос, което представлява решение за финансиране по смисъла на член 110 от Финансовия регламент
                  30
               . Решението за финансиране ще влезе в сила на датата, на която Комисията бъде уведомена за одобряването на бюджетния трансфер от Европейския парламент и от Съвета.

               2021/0363 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на Европейския фонд за приспособяване към глобализацията за съкратени работници във връзка със заявление от Франция — EGF/2021/005 FR/Airbus

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  31
               , и по-специално член 15, параграф 1 от него,

               като взеха предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  32
               , и по-специално точка 9 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията за съкратени работници (ЕФПГ) цели да се демонстрира солидарност и да се насърчи достойната и устойчива заетост в Съюза чрез оказване на подкрепа на съкратени работници и самостоятелно заети лица, чиято дейност е била прекратена в резултат на големи преструктурирания, както и чрез оказване на съдействие за възможно най-бързото им връщане към достойна и устойчива заетост.

               (2)В съответствие с предвиденото в член 8 от Регламент (ЕС, Евратом) 2020/2093 на Съвета
                  33
                ЕФПГ не може да надхвърля максимална годишна сума от 186 милиона евро (по цени от 2018 г.).

               (3)На 26 юли 2021 г. Франция подаде заявление за мобилизиране на ЕФПГ във връзка със съкращения на работници в предприятие Airbus (Airbus SE) в икономическия отрасъл от разделение 30 по Статистическата класификация на икономическите дейности в Европейската общност (NACE Rev. 2)
                  34
                (Производство на други превозни средства) във Франция. Към него беше предоставена допълнителна информация, както е предвидено в член 8, параграф 5 от Регламент (ЕС) 2021/691. Заявлението отговаря на изискванията за определяне на финансов принос от ЕФПГ, установени в член 13 от Регламент (ЕС) № 2021/691.

               (4)Поради това, за да бъде удовлетворено подаденото от Франция заявление, следва да бъде мобилизиран ЕФПГ с цел да бъде предоставен финансов принос в размер на 3 745 264 EUR.

               (5)С цел да се сведе до минимум времето за мобилизиране на ЕФПГ настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2022 година от Европейския фонд за приспособяване към глобализацията за съкратени работници се мобилизират средства за предоставяне на сумата от 3 745 264 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му] г.
                  35*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 153, 3.5.2021 г., стр. 48.

                     (2)

                        Делегиран регламент (ЕС) 2019/1755 на Комисията от 8 август 2019 г. за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS), ОВ L 270, 24.10.2019 г., стр. 1—56.

                     (3)

                        ОВ L 393, 30.12.2006 г., стр. 1.

                     (4)

                        В съответствие с член 7, параграф 5 от Регламент (EС) 2021/691.

                     (5)

                        12-седмичният срок спря да тече между 1 януари 2021 г. и 3 май 2021 г. в съответствие с член 8, параграф 2 от Регламент (ЕС) 2021/691.

                     (6)

                        Икономическа и социална единица (unite économique et sociale — UES) е правно понятие съгласно френското законодателство, което позволява групирането на предприятия, които са под едно и също управление, извършват дейност в един и същ отрасъл и чиито работници споделят едни и същи интереси, но по същество са предприятия с юридическа самостоятелност, с цел насърчаване на създаването на общо представителство на работниците. Съкращенията са се състояли в UES Airbus Commercial, което обединява двете френски дъщерни дружества Airbus SAS и Airbus Operations SAS на Airbus SE.

                     (7)

                        Непубликуван документ: Airbus „Livre 2“, вътрешен анализ на предизвиканата от COVID криза и нейното въздействие върху сектора на дейност на Airbus във Франция.

                     (8)

                        Пак там.

                     (9)

                        https://www.airbus.com/content/dam/corporate-topics/financial-and-company-information/Airbus-FY2020-Presentation.pdf.

                     (10)

                  https://www.airbus.com/newsroom/press-releases/en/2020/04/airbus-reports-first-quarter-q1-2020-results.html
                  .

                     (11)

                        „Accord collectif relatif au plan d’adaptation des sociétés composant l’UES Airbus Commercial dans le contexte de la crise économique Covid-19 et ses conséquences sur l’emploi“.

                     (12)

                        В световен мащаб Airbus е трябвало да закрие около 9400 работни места, https://www.airbus.com/content/dam/corporate-topics/financial-and-company-information/Airbus-FY2020-SN.pdf.

                     (13)

                        Loi d’urgence n°2020-734 от 17 юни 2020 г.

                     (14)

                        Програмата бе стартирана от CORAC (Conseil pour la Recherche Aéronautique Civile).

                     (15)

                        Activité Partielle de Longue Durée (APLD) : https://www.service-public.fr/professionnels-entreprises/vosdroits/F35381.

                     (16)

                        Данни, събрани от Националния институт за статистически и икономически изследвания на Франция; за повече информация относно методиката и статистическите данни, вж. https://www.insee.fr/fr/metadonnees/source/indicateur/p1660/description.

                     (17)

                        Непубликуван документ: Airbus – Étude d’Impact, BPI Consulting Paris, 12/2020.

                     (18)

                        Пак там.

                     (19)

                        Пак там.

                     (20)

                        В „Accord-Gestion des Emplois et des Parcours Professionnels“ от 15 февруари 2019 г. Airbus се ангажира не само да анализира такива нужди, но и да ги обсъжда с всички съответни вътрешни действащи лица.

                     (21)

                        CGA-F (Comité de Groupe Airbus France), CSE-C (Comité Social Economique-Central), CSE-E (Comité Social Economique-Etablissement), Comité Européen.

                     (22)

                        ISCED 0-2

                     (23)

                        ISCED 3

                     (24)

                        ISCED 4

                     (25)

                        ISCED 5-8

                     (26)

                        За да се избегне използването на десетични запетаи, прогнозните разходи за един работник са закръглени. Закръгляването обаче не влияе върху общите разходи за всяка мярка, които остават същите като в подаденото от Франция заявление.

                     (27)

                        Общата сума не съвпада напълно поради закръгляването.

                     (28)

                        ОВ L 433, 22.12.2020 г., стр. I/11.

                     (29)

                        ОВ L 433, 22.12.2020 г., стр. I/29.

                     (30)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

                     (31)

                        ОВ L 153, 3.5.2021 г., стр. 48.

                     (32)

                        ОВ L 433, 22.12.2020 г., стр. I/29

                     (33)

                        Регламент (ЕС, Евратом) № 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433, 22.12.2020 г., стр. I/11).

                     (34)

                        Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои ЕО регламенти относно специфичните статистически области (ОВ L 393, 30.12.2006 г., стр. 1).

                     (35)
                  *
                        Датата да се попълни от Парламента преди публикуването в ОВ.